Diari Oficial de la Generalitat Valenciana


Sumari del DOGV 5789, del 20-06-2008 (2008/7667)

RESOLUCIÓ de 3 de juny de 2008, de la Conselleria d'Agricultura, Pesca i Alimentació, per la qual s'aprova la reglamentació específica del llibre genealògic de la raça aviària valenciana de Chulilla, i el reconeixement oficial de l'Associació de Criadors de Gallines de Raça Valenciana de Chulilla (CHULIVAL), a l'efecte d'encarregar-se del llibre genealògic d'esta raça.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5789

Data del DOGV
:   20-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7667


Data del document
:   03-06-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * ramat
    * ocell de corral
    * legislació
    * producció animal

RESOLUCIÓ de 3 de juny de 2008, de la Conselleria d'Agricultura, Pesca i Alimentació, per la qual s'aprova la reglamentació específica del llibre genealògic de la raça aviària valenciana de Chulilla, i el reconeixement oficial de l'Associació de Criadors de Gallines de Raça Valenciana de Chulilla (CHULIVAL), a l'efecte d'encarregar-se del llibre genealògic d'esta raça. [2008/7667]  
Antecedents de fet  
Primer. Amb data 17 de març de 2008, Juan Antonio Anaya Lledó, en qualitat de president de l'Associació de Criadors de Gallines de Raça Valenciana de Chulilla (CHULIVAL), amb CIF número G-97989685, presentà la sol·licitud per al reconeixement oficial de l'esmentada associació a l'efecte d'encarregar-se del llibre genealògic.  
Segon. Esta associació està formada per 11 criadors amb explotacions ubicades en l'àmbit territorial de la Comunitat Valenciana, distribuïts en altres tants municipis, i que disposen, aproximadament, de 371 animals i 75 són galls reproductors. El seu interés se centra en la recuperació del cens de la raça i la realització d'estudis sobre la seua doble aptitud productora de carn i ous, amb la finalitat d'iniciar tasques de selecció cap a l'aptitud per a la qual demostre millor condició.  
Tercer. Hem de tindre en compte que esta associació, CHULIVAL, acredita:  
a) Que disposa de personalitat jurídica d'acord amb la legislació vigent.  
b) Un reglament intern establit de manera estatutària.  
c) Que posseïx els mitjans tècnics i personals per a l'adequat funcionament.  
d) Que ha establit un prototip racial encaminat a l'establiment del llibre genealògic.  
e) Que establix un programa de conservació i millora.  
Quart. Amb data 19 de maig de 2008, el cap del Servici d'Innovació i Tecnologia Ramadera, a la vista de la documentació presentada i les dades disponibles respecte d'això, emet proposta de resolució per a l'aprovació del reglament del llibre genealògic de la raça aviària valenciana de Chulilla, i el reconeixement de l'esmentada associació a l'efecte d'encarregar-se del llibre genealògic.  
Fonaments de dret  
Primer. L'Orde APA/3628/2007, de 5 de desembre, per la qual es modifica el Catàleg oficial de races de bestiar d'Espanya, contingut en l'annex 1682/1997, de 7 de novembre, pel qual s'actualitza el Catàleg oficial de races de bestiar d'Espanya, reconeix dins de l'espècie aviària la raça valenciana de Chulilla.  
Segon. El Reial Decret 391/1992, de 21 d'abril, pel qual es regula el reconeixement oficial de les organitzacions o associacions de criadors d'animals de raça que porten o creen llibres genealògics, contempla en l'article 2 que el reconeixement oficial de tota organització o associació de criadors d'animals de raça que porte o cree llibre genealògic, s'efectuarà pel Ministeri d'Agricultura, Pesca i Alimentació, quan el seu àmbit territorial supere el d'una comunitat autònoma, i per la comunitat autònoma, quan se circumscriga a esta.  
En conseqüència, vistos els preceptes legals esmentats i la resta de d'aplicació general, resolc:  
Primer  
Aprovar la reglamentació específica del llibre genealògic de la raça aviària valenciana de Chulilla, el qual s'incorpora com a Annex I al present informe, que en l'article 1r recull el patró de la raça aprovat en el Comité Nacional de Races, com a requisit previ a la seua incorporació al Catàleg oficial de races de bestiar d'Espanya.  
Segon  
Reconéixer oficialment l'Associació de Criadors de Gallines de Raça Valenciana de Chulilla (CHULIVAL), amb CIF número G-97989685, per a encarregar-se del llibre genealògic de la raça aviària valenciana de Chulilla.  
Tercer  
Publicar el reglament aprovat i el reconeixement de l'associació en el Diari Oficial de la Comunitat Valenciana, i comunicar este reconeixement al Ministeri de Medi Ambient, Medi Rural i Marí, a l'efecte de la seua inclusió en els registres corresponents.  
València, 3 de juny de 2008.- La consellera d'Agricultura, Pesca i Alimentació: Maritina Hernández Miñana.  
ANNEX I  
REGLAMENTACIÓ ESPECIFICA DEL LLIBRE GENEALÒGIC DE LA RAÇA AVIÀRIA VALENCIANA DE CHULILLA  
(Aprovat per l'Assemblea General en la reunió ordinària celebrada el dia 5 de maig de 2008)  
TÍTOL I  
Descripció de la raça de gallina. Valenciana de Chulilla  
Article 1. Patró racial  
Patró de la raça valenciana de Chulilla.  
Origen i característiques generals.  
La conselleria d'Agricultura, Pesca i Alimentació de la Comunitat Valenciana es va plantejar la recuperació d'una població de gallines originàries de la localitat valenciana de Chulillla, a la comarca dels Serrans, partint dels animals proporcionats per un particular, i que es van repartir entre dos centres (El Teularet, a la província de València, i el Mas de Noguera, a la de Castelló). Des de juliol de 2005, es va constituir una població heterogènia composta per 41 galls i 41 gallines al Centre de Tecnologia Animal de Segorbe (Castelló).  
Ja se cita este tipus d'animals en l'Exposició Nacional d'Avicultura de València celebrada al maig de 1917 (España Avícola) amb la denominació de "gallina de raça València blanca o negra". Posteriorment, Laborde-Bois (1919) fa referència a gallines de potes de color pissarra diferenciant-les de les blanques. En la I Exposició Regional d'Aus i Conills es van presentar lots de "valencianos giros" (1922). Poc més tard, es va publicar un article (1929) sobre les "Valencianas Giras" en què es mostraven fotos d'animals molt semblants als de la població de gallina valenciana de Chulilla actual. Castelló (Gallinas y sus producciones, 1949) comentava que "en Valencia abundaba la gallina, blanca o negra, de tipo mediterráneo que bien seleccionada podría constituir una raza". Orozco (Razas de gallinas españolas, 1989) fa referència a gallines de l'interior de Castelló, de coloració blanca o negra, les plomes de les quals s'utilitzaven per a la fabricació de mosques de pesca; bé podria també aplicar-se a la nostra població, ateses les característiques de plomatge dels galls.  
Este projecte està finançat pel Subprograma de Conservació de Recursos Genètics de l'Institut Nacional d'Investigació i Tecnologies Agrària i Alimentària i amb fons FEDER. En l'actualitat, les associacions AVIVAL i CHULIVAL recullen una gran part dels criadors. És la primera raça valenciana d'aus incorporada al Catàleg Oficial de Races del Ministeri de Medi Ambient, Medi Rural i Marí, i es cataloga com de protecció especial.  
Morfologia del gall  
Cap: Moderadament gran, allargat i ample  
Ulls: Vius, ben col·locats. Predominen els colors mel i ataronjat  
Bec: Fort, llarg i corbat. Negre amb variacions de color ivori  
Cresta: De grans mides, color roig viu. Simple, amb 5-6 dents, dreta, amb la quilla pronunciada i separada del bescoll  
Barballera: Roig viu, llarga i ovalada  
Orelleres: Ovalades, de color blanc amb tints rojos fins a un terç, com a màxim, del total  
Cara: Roig viu  
Coll: Troncocònic, sense discontinuïtat amb pit i tronc per densitat de plomatge. Amb esclavina típica d'animals girats  
Pit: Negre. Pits poc desenvolupats  
Dors: Ample i lleugera inclinació cap a la cua  
Abdomen: Lleuger  
Ales: Ben plegades. Apegades al cos. Molt desenvolupades, de gran envergadura de vol  
Cua: Llarga i ampla, portada a un angle entre 90-140º respecte del dors. Arpes ben corbades  
Cuixes: Ben musculades  
Tarsos: De llargària mitjana, pissarrosos i nets de plomes  
Esperó: Molt desenvolupat  
Dits: Quatre dits, forts i rectes  
Anelles: 18 mm  
Plomatge: Animals amb plomatge negre, amb reflexos metàl·lics. Esclavina, dors d'ales i serrells típics del girat  
Morfologia de la gallina  
Cap: Més xicotet. Perfil aguilenc  
Ulls: Vius, ben col·locats. Predominen els colors mel i ataronjat  
Bec: Igual que els mascles, accentuant el perfil aguilenc del cap  
Cresta: Senzilla. Color roig. Lleugerament caiguda a un costat  
Barballera: Roja, arredonida i xicoteta  
Orelleres: De dimensions reduïdes i arredonides. De color blanc amb tints rojos fins a un terç, com a màxim, del total  
Cara: Roig viu  
Coll: Esvelt  
Pit: Negre. Pits poc desenvolupats  
Dors: Inclinat cap a la cua  
Abdomen: Ample i més profund cap a la cloaca  
Ales: Ben desenvolupades i plegades. Capaç de volar  
Cua: Forma angle major de 90º amb el dors  
Cuixes: Ben musculades  
Tarsos: Fins i mitjans, nets de plomes. Tons pissarra  
Esperó: Molt desenvolupat  
Dits: Quatre, fins i rectes  
Anelles: 16 mm  
Plomatge: Predomina el negre, amb reflexos metàl·lics. Només en l'esclavina i coll apareixen els tons típics del girat  
Ous: Blanc crema  
Defectes importants:  
- Cresta en roseta  
- Potes emplomallades  
- Tarsos verds, grocs o blancs  
Article 2. Qualificació morfològica  
Tant per a la qualificació morfològica dels animals com per a la inscripció o registre, es tindrà en compte el barem següent:   
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
TÍTOL II   
Classes de registres  
Article 3  
Per al control i seguiment de la raça s'establixen els registres següents:  
a) Llibre genealògic de la raça valenciana de Chulilla i el seu annex fundacional.  
b) Registre de la valenciana de Chulilla.  
Article 4  
Els exemplars de valenciana de Chulilla podran inscriure's en el llibre genealògic de la raça o registrar-se en el Registre.  
Article 5  
Un exemplar, mascle o femella, podrà ingressar en el Registre de la valenciana de Chulilla sempre que es presenten per escrit proves que posseïx, almenys, un 25% de sang de valenciana de Chulilla inscrita o registrada, i això calculat per l'aportació dels seus ascendents, sementals o femelles, o acumulat d'ambdós, i així ho accepte la Junta Directiva de l'Associació amb un informe previ del Consell de Gestió dels Registres de la Raça.  
TÍTOL III  
Criadors  
Article 6  
Qualsevol persona física o jurídica podrà exercir la cria de valenciana de Chulilla i inscriure o registrar en el llibre genealògic, el seu annex fundacional o el Registre de Valenciana de Chulilla els productes que obtinga sempre que complisca els requisits que s'establixen en este reglament i de la forma que s'hi assenyalen.  
Article 7  
Cada criador disposarà anualment, amb petició prèvia, d'un nombre d'anelles homologades amb número correlatiu, que l'Associació registrarà i proveirà després de l'abonament de l'import d'estes.  
TÍTOL IV  
Consell de Gestió dels Requisits de la Raça  
Article 8  
El Consell de Gestió estarà format pels components següents:  
a) Un president, que serà el de l'Associació de Criadors o l'associat en qui delegue.  
b) Un veterinari, que tindrà la condició de secretari tècnic dels registres de la raça.  
c) Un inspector tècnic, que serà un veterinari representant de l'organisme oficial de l'administració de què depenga la raça.  
d) Un vocal per cada una de les comissions d'inspecció i valoració existents en actiu representada pel seu coordinador.  
e) Un secretari, que serà el de l'Associació.  
Article 9  
El secretari tècnic dels registres de la raça serà contractat per l'Associació i haurà de posseir els coneixements necessaris sobre la raça a fi que s'ocupe de:  
a) Procedir a l'examen de la documentació i dels animals per als quals s'haja sol·licitat la inclusió en qualsevol dels registres que s'establixen en l'article 3.  
b) Acordar la seua admissió, si procedix.  
c) Qualificar els animals segons les normes vigents.  
d) Expedir les cartes i la resta de documentació genealògica, d'inscripció o de registre.  
e) Modificar les inscripcions o registres ja efectuats quan concórreguen les circumstàncies i amb els requisits previstos en este reglament.  
f) Elevar la Junta Directiva les propostes que considere oportunes per al millor i més eficaç exercici de la seua tasca.  
Article 10  
El Consell de Gestió serà nomenat per la Junta Directiva de l'Associació de Criadors entre els seus associats, llevat del representant de l'administració.  
Si les circumstàncies no permeten estos nomenaments, la Junta Directiva podrà nomenar o contractar persones de reconegut prestigi i coneixement de la raça per a realitzar les funcions que s'assenyalen en l'article 8.  
Article 11  
El Consell actuarà com a òrgan col·legiat, els acords es prendran per votació i, en cas d'empat, decidirà el vot del president.  
Article 12  
Contra els acords del Consell de Gestió dels Registres de la Raça es podrà recórrer davant de l'Associació de Criadors, la Junta Directiva de la qual, oïdes les parts, prendrà la decisió que pertoque.  
Article 13  
A fi d'afavorir l'eficàcia de la seua funció i disminuir les despeses que la realització de les seues comeses generen, es constituïx en el si del Consell de Gestió dels Registres de la Raça i sota la seua dependència i control la comissió d'inspecció i valoració encarregada de:  
a) Realitzar les tasques d'inspecció i identificació dels encreuaments i dels naixements declarats.  
b) Inspeccionar i identificar també els animals per als quals s'haja sol·licitat la inscripció o el registre i proposar al Consell de Gestió la inclusió, si procedix, en el registre corresponent.  
c) Realitzar les comprovacions i valoracions previstes per a la modificació o confirmació dels registres o inscripcions quan estes hagen sigut provisionals o siguen necessàries quant a denúncies, errors o fraus denunciats davant del Consell de Gestió i acceptats per este.  
d) Qualsevol tasca que li encomane el Consell de Gestió dels Registres per a un millor compliment de la seua missió i requerisca desplaçament dels seus membres.  
Article 14  
La comissió d'inspecció i valoració estarà formada per:  
a) Un coordinador nomenat per la Junta Directiva de CHULIVAL a proposta del Consell de Gestió dels Registres de la Raça.  
b) Dos vocals que pertanguen a l'Associació de Criadors, que actuaran com a jutges, proposats pel coordinador i acceptats pel Consell de Gestió.  
Si algun membre de la Comissió ha d'actuar sobre el seu galliner, seria substituït. A la Comissió podrà unir-se, quan ho desitge i com a observador, el veterinari inspector tècnic representant de l'organisme oficial de què depenguen els registres de la raça.  
Article 15  
Els acords de la comissió s'elevaran al Consell de Gestió, que els acceptarà inicialment si són unànimes i, en tot cas, decidirà en última instància una vegada oïts els components de la Comissió.  
TÍTOL V  
Identificació dels animals  
Article 16  
Cada animal per al qual se sol·licite la inscripció o el registre haurà d'estar identificat amb una anella homologada per l'Entesa Europea.  
En les anelles figuraran les dades següents:  
1. Lletra del país (en el nostre cas, la E).  
2. Diàmetre de l'anella (corresponen el de 16 mm per a la femella i el de 18 per als mascles).  
3. Número de l'anella (el que corresponga a cada anella i que en alguns casos va precedit d'una lletra).  
4. Any (determinat per les dos últimes xifres, a més d'un color d'anella que varia cada any).  
Les anelles les facilitarà l'Associació de Criadors de Gallines de Raça Valenciana de Chulilla, després de la petició i l'abonament de l'import del nombre d'anelles sol·licitades per part del criador cada any.  
Article 17  
Els exemplars es marcaran sempre abans dels quatre mesos de vida.  
Article 18  
Juntament amb l'anella, cada criador podrà registrar una identificació pròpia a manera de tatuatge que s'aplicarà en el plec de l'ala esquerra. Els criadors tindran la titularitat exclusiva de les marques o anagrames així obtinguts, hauran d'utilitzar-los en els seus documents de sol·licitud o registre i podran incloure'ls en els seus impresos i en les publicacions de l'associació, després de l'abonament dels honoraris que s'establisquen.  
Article 19  
Totes les dades assenyalades constituïxen la identificació completa de l'animal i figuraran en la documentació corresponent de cada exemplar inscrit o registrat.  
Article 20  
En les cartes genealògiques podran constar, a més de les marques d'identificació indicades, la fotocòpia de la fitxa de qualificació de l'animal en el moment de la inscripció.  
Estes dades poden ser imprescindibles a l'hora de dilucidar dubtes d'identificació i, en conseqüència, els certificats d'exportació inclouran obligatòriament la ressenya completa.  
TÍTOL VI  
Inscripció i registre  
Capítol I  
Conceptes  
Article 21  
Per a l'aplicació de l'articulat que regula la inscripció o el registre dels animals de la raça, caldrà tindre en compte les següents condicions derivades del barem establit en l'article 2:  
a) Un animal de raça haurà d'obtindre una nota almenys de 80 punts en la seua fitxa de qualificació i serà considerat suficient (S).  
b) Tot animal que obtinga una nota compresa entre 90 i 91 punts serà considerat regular (R).  
c) L'animal que aconseguisca una nota compresa entre 92 i 93 punts serà considerat bo (B).  
d) L'exemplar que obtinga una nota compresa entre 94 i 95 punts serà considerat molt bo (MB).  
e) Tot animal que obtinga en la seua fitxa de qualificació una nota superior a 95 punts serà considerat excel·lent (Exc).  
(Atés que el mascle representa la mitat de la dotació genètica d'un galliner reproductor, la seua nota de qualificació haurà de superar els 80 punts per a ser considerat apte com a reproductor. En el cas que un criador no posseïsca mascle amb una qualificació superior a 80 punts per al seu nucli reproductor, dependrà del Consell de Gestió considerar apta la seua descendència a l'efecte de registre.)  
Article 22  
El Consell de Gestió dels Registres de la Raça assignarà a cada individu inscrit o registrat un número d'inscripció o de registre pertanyent a cada una de les categories exposades en l'article anterior.  
Els números de cada categoria seran correlatius i precedits de: LG (llibre genealògic), VCHUF (Annex Fundacional) i RVCHUC (Registre de Valencianes de Chulilla Encreuades), a més del número d'anella corresponent. Com que l'interés d'esta raça pot estar en la producció de capons, tant en les inscripcions en el llibre genealògic com en els registres del Registre de Valencianes de Chulilla Encreuades, quan es tracte d'animals castrats, a més de les inicials referides adés s'afegirà la lletra C amb un asterisc (LG-C\* i RVCHUC-C\*).  
Article 23  
El número adjudicat, juntament amb el número d'anella i les marques d'identificació de cada propietari a què es referixen els articles 16, 17 i 18 seran de referència amb caràcter general documentals.  
Capítol II  
Fonament del llibre genealògic  
Article 24. Registres per a la inscripció o registre de productes  
Tot animal producte de femelles inscrites i de mascles (amb qualificació superior a 80 punts) inscrits seran aptes, segons la seua qualificació, per a la inscripció en el llibre genealògic. En tot cas, la inscripció o el registre hauran d'haver complit les condicions següents:  
1. El nucli reproductor ha d'haver sigut inspeccionat i donat per apte pel Consell de Gestió dels Registres de la Raça en el primer trimestre de l'any.  
2. La inscripció dels animals aptes en el llibre genealògic es durà a terme en l'últim trimestre de l'any corresponent a l'anellatge.  
3. Que el sol·licitant estiga al corrent del pagament de les quotes i taxes establides.  
A la vista de les dades obtingudes de la documentació indicada, el Consell de Gestió dels Registres de la Raça procedirà, si és conforme, a la inscripció o registre dels productes en la categoria corresponent. En esta inscripció o registre podrà incloure els condicionants que considere oportuns per a un millor control i millora de la raça d'acord amb allò que s'assenyala en l'article 27.  
Article 25  
El compliment dels requisits expressats en l'article precedent serà responsabilitat del propietari que sol·licita la inscripció o el registre. Així mateix, si així se li exigix, haurà de presentar un esbós del tatuatge d'identificació situat a l'ala esquerra de l'animal.  
Article 26  
Es faculta l'Associació de Criadors, a través del Consell de Gestió dels Registres, perquè puga fer inscripcions o registres extraordinaris d'animals la documentació dels quals no s'haja presentat en els terminis establits en l'article anterior.  
Estes inscripcions generals i, com estes, es faran efectives en el moment de la sol·licitud. A més hauran de complir-se els requisits següents:  
a) Que l'anella de l'animal pertanga al diàmetre corresponent a la raça (16 mm per a les femelles i 18 mm per als mascles).  
b) Que l'animal no haja fet els 3 anys d'edat.  
c) Es realitzaran les proves sanguínies pertinents i estes resulten compatibles amb l'ascendència declarada pel criador.  
Nota: L'edat de l'au es comptarà a partir de l'any de l'anella.  
Article 27  
L'Associació de Criadors de Gallines de Raça Valenciana de Chulilla (Chulival) pararà una especial atenció al control i seguiment dels reproductors, i podrà, si fóra necessari i per mitjà del Consell de Gestió, condicionar, modificar o anul·lar la seua inscripció, registre, qualificació o classificació i, amb això, si així s'acorda, la dels seus descendents si n'hi ha.  
Article 28. Registres d'animals encreuats  
En el Llibre de Registre de Valencianes de Chulilla Encreuades només s'inclouran individus que el criador declare prèviament com a animals encreuats i especifique la raça emprada en l'encreuament i el seu percentatge de sang de Valenciana de Chulilla. Este registre només tindrà l'interés de l'estudi de les possibles aptituds i rendiment de la raça. Els encreuaments seran controlats pel Consell del Registre de la Raça i dirigits per este i pel criador, buscant el seu interés.  
Estos encreuaments poden tindre dos interessos: la producció de carn o la producció d'ous. Per tant el número de registre de les valencianes de Chulilla encreuades estarà format per:  
1. Les inicials RVCHU-C per als animals encreuats amb races càrnies, en el cas d'animals castrats: RVCHU-C\* i les inicials de la raça emprada, i les inicials RVCHU-H per als animals encreuats amb races productores d'ous i les inicials de la raça emprada.  
2. Un número correlatiu adjudicat per orde d'ingrés en el Registre.  
3. Un número entre parèntesis corresponent al percentatge de sang de valenciana de Chulilla que porte.  
Article 29  
Els animals descendents d'aquells pertanyents al Registre de Valencianes de Chulilla Encreuades no podran formar part del llibre genealògic.  
Article 30. Incidència a comunicar  
1. Caldrà comunicar obligatòriament a la Comissió de Gestió dels Registres de la Raça el canvi de propietat, la mort o l'exportació d'animals pertanyents a qualsevol dels registres previstos en este reglament.  
La comunicació es realitzarà per mitjà de certificat del fet estés pel propietari de l'animal i es dirigirà al secretari de l'Associació de Criadors.  
2. Els canvis de propietat hauran de ser comunicats tant pel venedor com pel nou propietari, i s'hauran de realitzar abans de la sol·licitud d'inscripció o registre de la seua descendència; només en este cas les esmentades sol·licituds seran admeses.  
3. La comunicació de cada incidència de les assenyalades anirà acompanyada del justificant de pagament de les taxes establides en cada cas.  
TÍTOL VII  
Exportació i cria a altres països  
Article 31. Certificats genealògics per a l'exportació  
Qualsevol exemplar inscrit o registrat en el llibre genealògic o en el Registre de Valencianes de Chulilla Encreuades que haja de ser exportat haurà de posseir d'un certificat genealògic per a l'exportació expedit pel Consell de Gestió.  
El certificat de referència serà sol·licitat per l'exportador i a ell correspon aportar la documentació següent:  
1. Certificat d'inscripció o registre de l'animal que s'exportarà.  
2. Les dades d'identificació completa de l'animal, segons s'assenyala en els articles 18 i 28.  
3. Justificant de trobar-se al corrent del pagament dels honoraris, les quotes i les taxes establits i meritats per l'animal que s'exporta o el seu propietari.  
4. Tots els documents indicats hauran de presentar-se a les oficines de l'Associació de Criadors, almenys, catorze dies abans de l'embarcament de l'animal.  
Article 32  
En el cas que un exemplar de valenciana de Chulilla s'haja exportat sense certificat genealògic d'exportació, el Consell de Gestió, a petició del propietari de l'animal, podria, al seu parer i amb la conformitat de la Junta Directiva, realitzar una inspecció extraordinària de l'animal. Si de la dita inspecció es demostra que no hi ha dubtes en la seua identificació, podran estendre, amb posterioritat, un certificat genealògic d'exportació.  
Article 33  
La inspecció a què es referix l'article anterior serà realitzada per la comissió nomenada a este efecte pel Consell de Gestió dels Registres de la Raça, les seues despeses seran a costa del sol·licitant i l'extensió del certificat suposarà el pagament a l'Associació de les taxes i honoraris que s'establisquen.  
Article 34  
Els exemplars de la valenciana de Chulilla criats a altres països podran inscriure's o registrar-se en els registres de la raça sempre que la normativa de control genealògic d'estos països no s'opose a l'establida en el present reglament.  
Per a la seua inscripció o registre s'exigirà en qualsevol cas:  
- Que els animals procedisquen de progenitors inscrits o registrats al seu propi país o posseïdors d'un certificat genealògic d'exportació.  
- Que siguen descendents d'aquells inscrits o registrats segons s'indica en el paràgraf anterior i es complisquen les condicions exigides en el present reglament.  
Nota: D'allò que s'ha indicat, es deduïx que si la primera generació no ha sigut inscrita o registrada en els llibres corresponents, la segona i següents tampoc podran ser-ho.  
TÍTOL VIII  
Proves genealògiques  
Article 35  
En cas de plantejar-se dubtes sobre l'exactitud de les dades genealògiques d'un animal inscrit o registrat, el Consell de Gestió, amb el vistiplau de la Junta Directiva, per iniciativa pròpia o a petició de part, podrà realitzar proves analítiques per a investigar la seua ascendència.  
Article 36  
Si la demanda es produïx a petició de part, el demandant haurà de depositar prèviament en el compte de l'Associació la quantitat que, segons el parer del Consell de Gestió dels Registres de la Raça, siga necessària per a afrontar les despeses que supose la investigació.  
Article 37  
Si els resultats obtinguts demostren error en les dades del registre, el Consell de Gestió:  
1. Modificarà o anul·larà, si és el cas, el dit registre deixant constància, per mitjà de diligència, de les causes que ho han motivat.  
2. Modificarà o anul·larà, així mateix, el registre dels seus descendents i justificarà, també per mitjà de diligència, esta modificació o anul·lació.  
TÍTOL IX  
Errors o omissions  
Article 38  
El Consell de Gestió escoltarà totes les reclamacions que puguen presentar els propietaris d'exemplars de valenciana de Chulilla pel que fa a qualsevol falta, error o omissió del Consell, alguns dels seus components, empleat o agent autoritzat que haja pogut cometre en fer una inscripció o registre.  
De resultes d'això podrà:  
a) Confirmar la inscripció o el registre si es demostra que el fet investigat no és contrari al que s'establix en este reglament.  
b) Prolongar els terminis establits i reiniciar així la sol·licitud d'inscripció o registre.  
c) Anul·lar o modificar la inscripció o el registre efectuats, i fins i tot ordenar l'exclusió de l'animal del llibre en què s'haja inscrit o registrat i, amb això, modificar o anul·lar el dels seus descendents si n'hi ha.  
Article 39  
Contra les decisions que, respecte d'això, adopte el Consell de Gestió dels Registres de la Raça, els afectats podran recórrer davant de l'Associació de Criadors la Junta Directiva dels quals adoptarà la decisió que procedisca.  
Nota: Anomenem registrats als animals que pertanyen a l'annex fundacional o al Registre de Valencianes de Chulilla Encreuades.  
DISPOSICIONS TRANSITÒRIES  
Encara que la selecció i recuperació de la raça valenciana de Chulilla, hui dia, està consolidada, haurem de plantejar-nos la inscripció en un annex fundacional dels animals no anellats en el primer cens de la raça i des d'este incloure ja en el llibre genealògic la seua descendència.  
En conseqüència, es dicten, amb caràcter transitori, les disposicions següents:  
Primera. Annex fundacional  
a) Seran valencianes de Chulilla del grup fundacional (VCHUF) els exemplars amb ascendents immediats desconeguts i posseïdors de prou característiques racials perquè hagen sigut admesos pel Consell de Gestió per a formar part de l'annex fundacional del llibre genealògic de la raça.  
b) S'inscriuran i formaran part del llibre genealògic els animals producte de reproductors inscrits en l'annex fundacional que posseïsquen prou característiques per a ser acceptats pel Consell de Gestió dels Registres de la Raça.  
Una vegada que s'haja iniciat el llibre genealògic i hi haja animals aptes i suficients per a la reproducció, amb l'acord previ de l'Assemblea General, podrà derogar-se esta disposició transitòria i passarà a tindre vigència total i única l'articulat d'este reglament.  
De la mateixa manera, l'Assemblea podrà estudiar la conveniència o no de mantindre tancada l'entrada d'animals VCHUF a l'annex fundacional.  
Segona  
Llevat que la comissió organitzadora del certamen establisca el contrari i fins que no ho derogue l'Assemblea General de l'Associació de Criadors, es permet la participació d'animals registrats com VCHUF en els concursos de la raça.  
Tercera  
La resta de la normativa i protocols que s'assenyalen en este reglament té plena obligatorietat, tot i que acomodant-se a les circumstàncies i els criteris que les disposicions transitòries primera i segona definixen.  
CLÀUSULA DEROGATÒRIA  
Queden derogades totes les disposicions que, emanades de l'Associació de Criadors de Gallines de Raça Valenciana de Chulilla (CHULIVAL) per al control genealògic de la raça, i només per a este aspecte, s'oposen a les establides en el present reglament, pel qual es regix el control genealògic de la raça valenciana de Chulilla.  
Aprovat en l'assemblea general ordinària de l'Associació de Criadors de Raça Aviària Gallina Valenciana de Chulilla celebrada a Torrent, el dia 5 de maig de 2008.